ྒྱུན་ཡིན་པས་སྐུ་སྨད་ཕྲ། རྒྱ་གར་ཤར་
ལིས་རིང་བསྲེལ་འཁྲུལ་མེད་འཛིན་པས་ཤར་ལི་དང་རིང་བསྲེལ་ཕན་ཚུན་རྟོགས་
བྱེད་དུ་འགྱུར་ཟེར། ཡང་རྟེན་བྱིན་ཅན་གཞན་གྱིས་ཀྱང་རིང་བསྲེལ་འཛིན་པ་ཡོད་
འདུག རྒྱ་གར་དབུས་ལི་སྐུ་ཤ་ལི་སེར། ན་བཟའ་ལི་དམར་ལས་བྱས་པའི་ཐུབ་པ་ལ་
ཐུབ་དབང་ཟངས་ཐང་མ་ཟེར། གཞན་ཡང་ཐུབ་པ་ཚུལ་ཁྲིམས་མ། ཐུབ་པ་ཆོས་འཁོར་
མ། ཐུབ་པ་གསེར་གླིང་མ། ཐུབ་པ་སྟ་ཟུར་མ། ཐུབ་དབང་གྲོང་ཁྱེར་མ་སོགས་མང་། སྤྱིར་
སྐུ་རྒྱུ་གསེར་དངུལ་ཟངས་གསུམ། ཙན་དན་དཀར་དམར། སྨན་འདམ། ལྗོན་དམར། ཀཱ་
མ་རཱུ་པའི་རྡོ། རྡོ་ནག ལི་དཀར། ལི་དམར། ལི་སེར། ལི་ཁྲ། ལི་སྨུག ཀླུ་འཇིམ། ཛྙ་ཀྑཱི་
སོགས་ལས་ལི་ནི་སངས་རྒྱས་འོད་སྲུང་གིས་བྱིན་གྱིས་བརླབས་པས་རྒྱུའི་ཆ་ནས་ཀྱང་
རྟེན་དུ་འོས་གསུངས། རྒྱ་གར་དབུས་ལི། ཤར་ལི། ནུབ་ལི། བོད་ཀྱི་ཆོས་རྒྱལ་གོང་མ་
དག་གི་དུས་སུ་བཞེངས་པའི་ཆོས་ལི་གསར་རྙིང་། སྟོང་ཧོར་ལི་མ། རྒྱ་ནག་ཏཱ་མིང་མ།
འདོད་དཔལ་ལི་མ་སོགས་འབྱུང་ཁུངས་ལས་མིང་བཏགས་སོ། །
གནས་བཅུ་མེ་ཐུབ་མ་དང་། རྡོར་ཕྲེང་དཀྱིལ་ཐང་མེ་ཐུབ་མ་ཟེར་བ་སོགས་
མེས་གནོད་པས་མ་ཚིག་པ་དང་། ཐོག་ཐུབ་མ་ལ་ཁྲོ་ཕུ་ཐོག་ཐུབ་མ་ནི་ཁྲོ་ཕུ་ལོ་ཙཱ་བ་
བྱམས་པའི་དཔལ་གྱི་ཡབ་ཇོ་འཕན་ནམ་གནུབས་ཀྱི་སྔགས་འཆང་ནག་པོ་རོ་ཟན་
ཟེར་བ་གཤིན་རྗེ་ལ་ནུས་པ་ཐོན་པ་དེས་དགྲ་མང་བོ་མཐུས་བསད་པས་ཤི་ནས་དམྱལ་
བར་སྐྱེས། དེའི་སྒྲིབ་སྦྱོང་དུ་ཁྲོ་ཕུ་ལོ་ཙཱ་བས་ཡབ་ཀྱི་རུས་པ་ཞུགས་ལ་སྦྱར་ནས་རུས་
ཆོག་མཛད་དེ་འཇིམ་པ་དང་བསྲེས་ནས་སངས་རྒྱས་ཀྱི་སྐུ་མང་བོ་པར་དུ་བཏབ་སྟེ་ཁྲོ་
413

ཕུའི་མཆོད་རྟེན་གྱི་གྱང་འདབ་ཏུ་སྦྱར་ནས་ཡོད་པ་ལས་འཁྱར་བ་ཡིན་འདུག དེ་ཡང་
སངས་རྒྱས་ཀྱི་སྐུ་མཛུབ་གང་མ་ལོང་ཙམ། སྨྲེ་ཏིའི་ཕྱག་ཚ་ཆེ་བ་དང་སྐུ་ཚུགས་འདྲ་
བ་པདྨའི་རྒྱབ་ཏུ་ཝརྟུ་ལའི་མུ་ནེ་ཕྲེང་གཅིག་ཡོད་པ་ཞིག་ཡིན་ཞེས་པཎ་ཆེན་དཔལ་
ལྡན་ཡེ་ཤེས་གསུངས། ཁྲོ་ཕུ་ལོ་ཙཱ་བ་འདི་གནུབས་ནམ་མཁའི་སྙིང་བོའི་གདུང་བརྒྱུད།
ཕག་གྲུའི་སློབ་མ་རིན་པོ་ཆེ་རྒྱལ་ཚ་དང་། ཀུན་ལྡན་རས་པ་གཉིས་ཀྱི་དབོན་པོ་སྟེ། དེ་
གཉིས་ལས་དགེ་ཚུལ་དང་བསྙེན་རྫོགས་མཛད། བུདྡྷ་ཤྲཱི། མི་ཏྲ། ཁ་ཆེ་པཎ་ཆེན་གསུམ་
ག་བོད་དུ་སྤྱན་དྲངས། བྱམས་ཆེན་ཁྲུ་བརྒྱད་ཅུ་ཡོད་པ་བཞེངས། རིགས་སྲས་ཁྲོ་ཕུ་
སེམས་དཔའ་ཆེན་པོ་བསོད་ནམས་སེངྒེའོ། །
ཇོ་ནང་ཐོག་ཐུབ་མ་ཇོ་ནང་འབུམ་པ་ཆེན་པོའི་ནང་དུ་ཡོད་ཟེར། ཐུབ་དབང་
མཛུབ་གང་མ་ལོང་ཙམ་དབུའི་དཔྲལ་བ་ལ་དར་དཔྱངས་དང་སྙན་གོང་དུ་མེ་ཏོག་
བཅིངས་པ། མདུན་དུ་པད་གདན་ཉིས་རིམ། རྒྱབ་ཀྱི་གདན་ལ་ཐེལ་བཏབ་པ་ལྟ་བུའི་
ཡི་གེ་ཞིག་འདུག་པ་དངོས་སུ་མཇལ་ཡང་ཡི་གེ་ཅི་ཡིན་མི་མཐོང་འདུག
ཕུར་བུ་ལྕོག་ཐོག་ཐུབ་མ་ནི་སྐུའི་དབྱིབས་སྔ་མ་དང་འདྲ་ཞིང་། དེ་ལས་ཅུང་ཟད་
ཆུང་། མདུན་དུ་པདྨ་ཉིས་རིམ་ཡོད། རྒྱབ་ཀྱི་ཐེལ་ལྟ་བུ་དེ་མེད། གཉིས་ཀ་སྐུ་རྒྱུ་གྱོ་མོག་
ལྟ་བུ་སྒྲ་སང་ངེ་འབྱུང་བ་ཡོད།
སྣར་ཐང་ཐོག་ཐུབ་མ་ནི། སྣར་ཐང་གི་བླ་མ་གཏུམ་སྟོན་དང་། གྲོ་སྟོན་སོགས་
ཀྱིས་སྐུ་དེ་གང་གིས་འཆང་ཡང་ཐོག་གིས་མི་ཚུགས་པ་ཡིན་ཟེར།
ཡང་བླ་མ་ཞང་། ཕག་གྲུ། གྲུབ་ཐོབ་ཐང་སྟོང་གི་སྐུ་རྣམས་ལ་ནོར་བུ་རྣམ་གསུམ་
ཞེས་ནང་དུ་བཞུགས་ན་ལོངས་སྤྱོད་རྒྱས་ཟེར་བ་ལ་སྒོ་མང་བླ་མ་བསྟན་པ་ཐར་བ་
སོགས་ཀྱིས་རྗེ་རིན་པོ་ཆེའི་སྐུས་མ་ཆོག་པ་མེད་ཅེས་ཚོགས་གཏམ་མཛད་པར་གྲགས།
ཡང་ཞང་འགྲོ་བའི་མགོན་པོ་གཡུ་བྲག་པ་བརྩོན་འགྲུས་གྲགས་པའི་སྐུ་བརྙན་སེན་
414

གང་མར་གྲགས་པ་བྱིན་ཅན་ཞིག་དང་། ཕག་མོ་གྲུ་བ་རྡོ་རྗེ་རྒྱལ་བོ་སྐུ་འདས་རྗེས
འཇག་སྤྱིལ་དུ་སྨན་དང་རིན་པོ་ཆེ་གདུང་ཐལ་བསྲེས་པའི་འདྲ་སྐུ་བཞེངས་པ་བྱིན་
ཅན་གསུང་ལན་མང་དུ་བྱོན་པ་ལ་བྱི་བས་གདན་གྱི་ཟུར་ནས་ས་བྲུས་པ་དཀོན་གཉེར་
ལ་གསུང་བྱོན་ནས་སླར་ཡང་བཅོས། ས་དེ་རྣམས་གཞིར་བྱས་ནས་འདྲ་སྐུ་མང་དུ་
བཞེངས་པ་ལ་ཕག་གྲུ་བྲ་ཟ་མའམ། བྱི་ས་མ་ཟེར། སྐུ་བཟོ་བའི་ཚེ་ཆ་ཤས་ལྷག་པ་རྣམས་
དྲས་པ་གཞིར་བྱས་ནས་བཞེངས་པའི་འདྲ་སྐུ་རྣམས་ལ་ཕག་གྲུ་དྲས་ས་མ་ཟེར། དྲས་ས་
མའི་ཁ་བྱང་ཅན་གྱི་སྐུ་གཡས་ས་གནོན། གཡོན་མཉམ་གཞག་སྟེང་ནོར་བུ་བསྣམས་པ་
དབུ་རེག གོང་བ་མཐུ་བཟློག ཞབས་སྐྱིལ་ཀྲུང་། མགྲིན་པར་གཉེར་མ་དང་། འབོལ་
གདན་ཅན་མཐོ་གང་ཙམ་པ་ཞིག་དང་། ཡང་ཕག་གྲུའི་སྐུ་དེ་ལས་ཆེ་ཞིང་ཉམས་དོད་
པ། ཞལ་དབྱིབས་དང་སྐུའི་བབས་སྔ་མ་དང་འདྲ་ཞིང་། ཆོས་གོས་ཀྱི་རི་མོ་འབུར་དོད་
ཅན། གཡོན་མཉམ་གཞག་སྟེང་ནོར་བུ་མེད་པ་ཞིག་བདག་གིས་མཐོང་ལ། རྒྱལ་དབང་
བསོད་ནམས་རྒྱ་མཚོའི་རྣམ་ཐར་དུ་ཕག་གྲུ་དྲས་ས་མ་དང་། བྱི་ས་མ་རྩོད་མེད་ལྔ་ཕྱག་
ཏུ་འབྱོར་ཞེས་ཡོད་དོ། །
ཡང་བུ་སྟོན་ལྕགས་སྙུག་མ་ཞེས་བུ་སྟོན་རིན་ཆེན་གྲུབ་ཀྱི་ལྕགས་སྙུག་གི་དུམ་བུ་
སྲོག་ཤིང་གི་ཚུལ་དུ་བཞུགས་པའི་འདྲ་སྐུ་གོང་མཐོ་གང་ཙམ་དངོས་སུ་མཇལ་ཞིང་། བུ་
སྟོན་ང་འདྲ་མ་ནི་ཞ་ལུ་རི་ཕུག་གི་རྟེན་དུ་བཞུགས་པའི་དྲུང་ནས་ཀུན་མཁྱེན་འཇིགས་
མེད་དབང་བོས་གསོལ་འདེབས་བཀའ་རྩོམ་མཛད་པ་དེ་དུས་བུ་སྟོན་དུ་སྐྱེས་པ་དྲན་
པའི་ཚུལ་མཛད་ཅེས་རྒྱལ་མཁན་ཆེན་གྲགས་པ་རྒྱལ་མཚན་པའི་ཞལ་ནས་གསུང་བ་
ཐོས་སོ། །
སྔོན་རྒྱུད་སྨད་པ་མཐར་རྒྱས་གཞི་ཀ་ནས་ཀོ་གྲུ་སྦུབ་སྐབས་རྒྱུད་སྨད་པའི་སློབ་
དཔོན་གྱིས་ཁྱོད་ཀྱང་ཆུ་ལ་གཤེགས་ཞེས་ལྷ་མོའི་ཐང་ག་གཙང་བོར་བསྐུར་བ་གྱེན་དུ་
415

ཁུར་ནས། རྗེ་རིན་པོ་ཆེའི་སྦྱིན་བདག་ནང་བ་ལྟེ་ཁ་བའི་ཁྱིམ་དུ་རྗེའི་ཚེམས་གཅིག་
ཡོད་པས་གཙང་བོར་བྲུབ་ནས་ཁང་བའི་འགྲམ་ལ་སླེབས་ཀྱང་ཆུས་གནོད་མི་སྲིད།
འོན་ཀྱང་བལྟས་པས་ཉེ་འཁོར་ཆུ་གཡས་སྐོར་ཅིག་ན་ཐང་ཀ་སྙན་ཤལ་ཅན་ཞིག་འོང་
བ་མཐོང་ནས་ཏོག་ར་ཁམས་ཆན་གྱི་དཔལ་ཤུལ་བློ་བཟང་ངམ། སྡེ་བ་མཛོ་མོ་ཟེར་
བ་ལ་ལབ་པས། ཁོས་ཤ་ཟུང་ཞིག་གཏད་ནས་ལོངས་ལ་ཁྱེར་ཤོག་དང་མདང་རྨི་ལམ་
ལེགས་པོ་ཞིག་བྱུང་ཟེར། བླངས་ནས་ལྷ་མོའི་བསྐང་འདོན་པ་ཚོས་བསུས་ནས་ནང་དུ་
གདན་དྲངས། ཕྱི་ཉིན་བྱང་རྩེ་བརྟན་བཞུགས་འབུལ་བར་གདན་དྲངས་པས་ཐང་ག་
མི་འདུག བཙལ་བས་བྱང་རྩེའི་ལྷ་མོའི་ཁང་དུ་ཐང་ཀ་རྙིང་བ་ཞིག་བཀྲམ་འདུག་པ་
དཀོན་གཉེར་གྱིས་མཐོང་ནས་བྱང་རྩེའི་མཁན་པོ་རྡོ་ར་གསེར་རི་ལ་ཞུས། མཁན་པོ་
ཕེབས་པར། ཁོ་མོ་འདིར་སྡོད་ཅེས་གསུང་ལན་གཉིས་བྱོན། དེའི་རྐྱེན་གྱིས་རྒྱུད་སྨད་
པའི་ལྷ་མོའི་ཞལ་ཐང་ད་ལྟ་བྱང་རྩེའི་མགོན་ཁང་དུ་བཞུགས། བལ་བོའི་འཁྲུགས་པའི་
དུས་བྱང་རྩེའི་རྡོ་གཅལ་དུ་མདའ་ཞིག་དང་། དྲེའུའི་རྗེས། མགོན་ཁང་མཐིལ་དུའང་
དྲེའུའི་རྗེས་བབས་ཟེར་བ་ཐོས་སོ། །
སྨྲ་ཏིའི་ཕྱག་ཚ་བྱང་ངམ་རིང་། རྟ་ནག་རྒྱང་མཁར་ཕྱུག་པོ། ཤངས་ཆུམས་ཀྱི་
ཡུལ་ནས་འོང་བ་ཐུབ་དབང་ཆེ་བ་མཁྱུད་གང་པདྨའི་རྒྱབ་ཏུ་རྒྱ་གར་གྱི་ཡི་གེ་ཕྲེང་
གསུམ་ཡོད་པ་ཞིག་དང་། འབྲིང་བོ་ཐུབ་དབང་དང་། སྒྲོལ་མ་སོར་གསུམ་ལྷག་ཙམ་
པདྨའི་རྒྱབ་ཀྱི་སྔགས་བོད་ཡིག་ཏུ་ཡོད་པ། ཐུབ་དབང་ཆུང་བ་ཚུན་གང་བ། རྒྱབ་ཏུ་
ཨོཾ་ཨཱཿཧཱུྃ་གསུམ་བོད་ཡིག་ཏུ་ཡོད་པ་དང་། ཡང་ཐུབ་དབང་གི་སྐུ་མཁྱུད་གང་ལས་ཆེ་
ཙམ་གཅིག ཐུབ་དབང་དང་སྒྲོལ་མ་མཁྱུད་གང་བ་རྣམས་ཡོད་འདུག་པས་རྒྱ་གར་
ནས་བསྣམས་པའི་པར་རྣམས་བགྲེས་སྐྱོན་གྱིས་བོད་དུ་པར་གསར་དུ་བཞེངས་པ་
དང་། ཁམས་སུ་ཡང་སྐྲྀ་ཏིའི་ཕྱག་ཚ་མང་བོ་ཡོད་པ་འདྲ་ཞེས་པཎ་ཆེན་དཔལ་ལྡན་ཡེ་
416

ཤེས་ཀྱིས་གསུངས། བཀའ་གདམས་ལྷ་ཁང་དུའང་སྨྲེ་ཏིའི་ཕྱག་ཚ་ཐུབ་དབང་གི་སྐུ་
པར་མ་སོར་གསུམ་ལྷག་ཙམ་གཉིས་བཞུགས། ངག་རྒྱུན་ལ་སྨྲ་ཏིའི་མ་བོད་ཀྱི་ཁྱིམ་ཚང་
ཞིག་གི་ཐབ་ཁའི་ནང་གི་འབུ་ཞིག་ཏུ་སྐྱེས་པས་ཁོང་ཁྱིམ་དེར་ཕེབས་ནས་གཡོག་བྱས།
ཐབ་ཀྱི་ས་བླངས་སཙྪ་དང་སྐུ་པར་བཏབ། ཕྱུགས་འཚོ་བའི་ཚེ་ཐུར་མའི་རྩེ་ལ་བཅུགས་
ནས་བཞག་པས་ཞབས་ན་ཤིང་ཐུར་གྱི་ཤུལ་ཡོད་པ་དེའི་རྟགས་ཡིན་ཟེར་བ་ཐོས། ལོ་
རྒྱུས་གཞན་དུ་བལ་བོ་པདྨ་རུ་ཙི་བྱ་བའི་ལོ་ཙཱ་བ་མཁས་པ་ཞིག་གིས་པཎྜི་ཏ་ཕྲ་ལ་རིང་
བ་དང་། སྨྲ་ཏི་གཉིས་གདན་དྲངས་ཏེ་ཕེབས་པའི་ལམ་བར་དུ་ལོ་ཙཱ་བ་སྐུ་འདས། པཎྜི་
ཏ་ཕྲ་ལ་རིང་བ་བོད་དུ་གྲོང་འཇུག་མཛད་པ་རོང་ཟོམ་ཆོས་བཟང་ཡིན་པར་བཤད། ཁ་
ཅིག་གིས་སྐྲྀ་ཏི་ཁམས་སུ་སྐུ་འདས་ཏེ་གཙང་སྨད་རོང་དུ་སྐུ་འཁྲུངས་པ་རོང་ཟོམ་ཆོས་
བཟང་ཡིན་ཟེར་ཡང་བཀའ་འགྱུར་གྱི་ལུང་གི་བརྒྱུད་ཡིག་ཏུ་རོང་ཟོམ་གྱིས་སྐྲྀ་ཏི་ལ་
ཆོས་གསན་པར་བཤད་པས་ལོ་རྒྱུས་དེ་མ་དག་པ་འདྲའོ། །གང་ལྟར་སྨྲ་ཏིས་བོད་སྐད་
མ་མཁྱེན་པར་རེ་ཞིག་གཙང་རྟ་ནག་ཏུ་ཁྱིམ་ཚང་ཞིག་གི་ར་ལུག་གི་རྫི་བོ་བྱས། བོད་
དུ་ཕེབས་ནས་ངུ་བྲོ་བ་གསུམ་དང་། དགོད་བྲོ་བ་གསུམ་བྱུང་། དང་བོ་ནི་ཉིན་གཅིག་
འདམ་རྫབ་ཏུ་ཁྱིམ་དེའི་བུད་མེད་ཀྱི་བཞོན་སྟེགས་ལ་བཞུགས་དགོས་བྱུང་བས། ངེད་
རྒྱ་གར་དུ་མཁས་དགུའི་གཙུག་ཏུ་བཀུར་བ་ལས། ད་ལྟ་བུད་མེད་ཀྱི་སྟེགས་སུ་འདུག་
དགོས་བྱུང་ཞེས་ངུ་བྲོ། ར་ལུག་འཚོ་བའི་ཚེ་ཁོང་རྣལ་འབྱོར་བ་རྟེན་འབྲེལ་ལ་མངའ་
བརྙེས་པ་ཡིན་པས་རྡེའུ་འགའ་ར་ལུག་གཡས་སུ་སོང་ཚེ་གཡོན་དུ་བཀྲམ། གཡོན་དུ་
སོང་ཚེ་གཡས་སུ་བཀྲམ་ཞིང་ཕྱོགས་གཅིག་ཏུ་བསྡུས་པས་ཆོག་ལ། ནང་དུ་རྡེའུ་ནག་
པོ་རེ་བྱུང་ན་སྤྱང་ཀི་འོང་བའི་རྟགས་ཡིན་པས། དེ་ཉིད་སོར་མོས་མནན་ན་སྤྱང་ཀི་
འོང་མི་ནུས། མཚན་མོ་ཁྱིམ་དེའི་ཡོས་འཐག་དགོས་པས་ལན་གཅིག་གཉིད་དུ་སོང་སྟེ་
མཆིག་གི་སྟེང་དུ་དབུ་རྒྱབ་པས་བུད་མེད་དེས་ཡོས་མ་ཕོའམ་ཟེར། ཁོང་གིས་ང་རང་
417

གི་མགོ་དང་ཡོས་གཉིས་ཀྱི་གལ་ཆེ་བ་ཡོས་རེད་གསུངས་ནས་ངུ་བྲོ། ཉིན་གཅིག་བྱ་
ཁྲུང་ཁྲུང་ཞིག་གླག་གིས་བསད་ནས་བྱའི་རོ་ཁོང་གི་པང་དུ་ལྷུང་བས་ཁྱོད་ཀྱང་ས་མཐའི་
བྱ། ང་ཡང་ས་མཐའི་མི་གསུངས་ནས་ངུ་བྲོ་བ་བྱུང་། དགོད་བྲོ་བ་གསུམ་ནི། ཉིན་གཅིག་
མེ་ཕུང་གཅིག་བསྐྱིལ་ནས་བཞུགས་པར་རི་བོང་གཅིག་ཀྱང་ཁོང་ལ་མི་འཛེམ་པར་མེ་
ལ་བསྲོས་ཏེ་བསྡད་པས་དར་ཅིག་གཉིད་ནས་མགོ་མེ་ནང་དུ་ཉུག་བྱས་པས་གདོང་གི་
སྤུ་ཚིག་ནས་ཕྱོགས་ཕྱོགས་སུ་བརྒྱུག་པས་དགོད་བྲོ། ལན་ཅིག་མཚོ་ཁ་ཞིག་ཏུ་བཞུགས་
པས་མཚོ་དེར་གནས་པའི་ཀླུས་ཁོང་མཁས་པ་ཆེན་པོར་ཤེས་ནས་བུད་མེད་ཅིག་ཏུ་སྤྲུལ་
ཏེ། གཉན་གྱི་རྭ་ཅོ་ཞིག་ཏུ་འོ་མ་བླུག་པ་ས་ལ་བཞག་ནས་ཕྱག་འཚལ་བའི་བར་ལ་རྭ་ཅོ་
འདྲིལ་ཏེ་འོ་མ་ཐང་དུ་བོ་སོང་བས་ཁོ་ངོ་ཚ་སྟེ། ཕྱིར་བཀྱེད་ནས་སྤྲུལ་བ་ཡང་མ་བསྡུས་
པར་མཚོ་ནང་དུ་ལྷུང་བས་དགོད་བྲོ། ཉིན་གཅིག་རྒྱ་གར་ན་བཞུགས་དུས་ཀྱི་ཡོན་ཏན་
རྣམས་བར་སྐབས་སུ་བརྗེད་ཡོད་ལས་ཆེ་སྙམ་དུ་དཔྱོད་པ་ལ་ཞུགས་པས་གཅིག་ཀྱང་
མ་བརྗེད་པར་ཐུགས་ལ་གསལ་བས་དགོད་བྲོ་བ་བྱུང་། ཁོང་གིས་ཁྱིམ་དེའི་ཕྱི་སྒོའི་ཡ་
ཐེམ་ལ། རི་བོང་འཛིན་པ་རྒྱུ་སྐར་ཕྲེང་བ་ཅན། །མཚན་མོ་མཁའ་ལ་རྒྱུ་བ་མ་མཐོང་
ནས། །དྭངས་པའི་མཚོ་ནང་འདི་ན་ཟླ་བ་ཞེས། །གཟུགས་བརྙན་ཟླ་བར་འཛིན་པ་ཤིན་
ཏུ་འཁྲུལ། །ཞེས་བྲིས་ཡོད་པ་སྔོན་རྒྱ་གར་དུ་ནཱ་རོ་བ་དང་། སྨྲི་ཏཾ་བླ་མར་བརྟེན་པའི་ལོ་
ཙཱ་བ་དཔྱལ་སེ་ཙ་བསོད་ནམས་རྒྱལ་མཚན་ནམ། འབྱུང་གནས་རྒྱལ་མཚན་བྱ་བས་
མཐོང་སྟེ་བླ་མའི་ཕྱག་བྲིས་སུ་ངོ་ཤེས་ནས་འདི་སུས་བྲིས་དྲིས་པར། ངེད་ཀྱི་ཨ་ཕོ་ཐང་
རྙེད་ཀྱིས་བྲིས་ཟེར། ད་ལྟ་ག་ན་ཡོད་དྲིས་པས། ར་རྫི་ལ་སོང་ཟེར། དེར་ལོ་ཙཱ་བས་མཇལ་
ཁྱིམ་དེར་གསེར་བྱིན་ནས་བླུས། རང་ཡུལ་དུ་སྤྱན་དྲངས་ཏེ་འཕྲིན་ལས་རྒྱས། བཞུགས་
པར་ཞུས་ཀྱང་མ་གནང་བར་ཁམས་སུ་ཕེབས། གཞུང་མང་བོ་རང་འགྱུར་མཛད། མཚན་
བརྗོད་འགྲེལ་བ་སྔགས་དོན་རྣམ་གཟིགས་དང་། མངོན་པ་མཛོད་སོགས་སྡེ་སྣོད་དུ་
418

མའི་བཤད་ཉན་དང་། ཕྱིས་བོད་སྐད་ལ་བྱང་སྟེ། བྱང་ཆུབ་སེམས་འགྲེལ་གྱི་རྣམ་བཤད་
དང་། སྨྲ་སྒོ་མཚོན་ཆ་སོགས་བརྩམས་པར་གྲགས། དཔང་ལོའི་ཚོགས་གསུམ་གསལ་
བར་སྨྲ་སྒོ་ནི་བོད་ཀྱིས་བྲིས་པའི་ཁ་གཡར་ལས་རྒྱ་གར་གྱི་པཎྜི་ཏས་མཛད་པ་མིན་པའི་
ཤེས་བྱེད་མང་དུ་བཀོད་འདུག འབྲོམ་སྟོན་པ་ཁམས་སུ་བླ་མ་སེ་བཙུན་གྱི་དྲུང་ན་
བཞུགས་དུས་པཎྜི་ཏ་སྒྲའི་ཚེར་མ་ཅན་ཞེས་པ་དྲན་པ་ཡེ་ཤེས་གྲགས་པ་ལས་སྒྲ་བསླབ་
ཅེས་པའང་པཎྜི་ཏ་འདི་ཉིད་ཡིན། ཕྱིས་ཁམས་སུ་སྐུ་འདས་པས་ཡང་འདུལ་གྱི་ལྷ་ཁང་
བཞིའི་ནང་ཚན་ལྡན་གྱི་གླང་ཐང་སྒྲོལ་མའི་ཉེ་འཁོར་དྲན་ཐང་དགོན་དུ་པཎྜི་ཏ་སྨྲ་
ཏིའི་གདུང་འབུམ་མཆོད་རྟེན་ཆེན་མོ་ན་བཟའི་དུམ་བུ་ཚུན་ཆད་ལ་ཚུལ་ཁྲིམས་ཀྱི་
དྲི་ངད་ལྡང་ཞིང་། གདོན་བགེགས་ཀྱི་ཉེར་འཚེ་ལས་སྐྱོབ་པའི་བྱིན་ཅན་བཞུགས་ཞེས་
ཐོས་ཤིང་། རྒྱལ་དབང་བསོད་ནམས་རྒྱ་མཚོ་བྱང་ཕྱོགས་སུ་ཕེབས་པའི་ལམ་བར་ནས་
སྨྲེ་ཏིའི་མཆོད་རྟེན་མཇལ་ཚུལ་རྣམ་ཐར་དུ་འདུག་གོ །ད་དུང་ལོ་རྒྱུས་གཞན་དག་ཀྱང་
སྤྲོ་བར་སྤོབས་ཡོད་ཀྱི་རེ་ཞིག་དེ་ཙམ་དྲན་ཐོར་བྱས་སོ། །སྨྲས་པ། རྒྱལ་བའི་འཕྲིན་ལས་
གཟུགས་ཅན་དུ། །ཤར་བའི་སྐུ་བརྙན་བྱིན་ཅན་འགའི། །ངོ་མཚར་ཡིད་ཀྱི་མེ་ལོང་དུ། །
བཀྲ་བ་ཡི་གེའི་རིས་སུ་འཕོས། །དད་འདུན་མོས་གུས་ཀྱིས་བསྐུལ་ཏེ། །མཆོག་གསུམ་
སྐུ་གསུང་ཐུགས་རྟེན་ལ། །ལྷག་པར་བྱ་བ་བྱེད་བརྩོན་པའི། །གཟུར་གནས་བློ་ལྡན་དེ་
བསྔགས་འོས། །ཐུབ་པའི་རས་བྲིས་མཐོང་བ་དང་། །མཚན་ཙམ་ཐོས་པས་དོན་སྨིན་པ། །
སྒྲ་སྒྲོགས་སྐྱེ་བོའི་ཚོགས་བཞིན་དུ། །རྡུལ་བྲལ་ཆོས་མིག་མྱུར་ཐོབ་ཤོག །
ཅེས་རྗེ་བདག་ཉིད་ཆེན་པོ་སོགས་ཀྱི་སྐུ་བརྙན་བྱིན་ཅན་འགའ་ཞིག་གི་ལོ་རྒྱུས་ཅུང་ཟད་
བརྗོད་པ་མཉན་པར་འོས་པའི་གཏམ་གྱི་ཕྲེང་བ་ཞེས་བྱ་བ་འདི་ཡང་། ༧བཙུན་གཟུགས་ཤེས་རབ་
རྒྱ་མཚོས་ཆོ